J. Vaľová, poslankyňa: (2009-02-05):
Potom budem reagovať trošku na pána Kahanca, pretože má miš-maš, čo je verejný a neverejný poskytovateľ, pretože Privilégium nie je verejný poskytovateľ, ale neziskovka. Čiže to, čo obhajujete, vzápätí kritizujete, čiže kritizujete financovanie v neziskových organizáciách. Ďalšiu vec sa spýtam otázkou do pléna a nech si všetci poslanci dajú ruku na srdce a nech si odpovedia. Koľko z vás má neziskové organizácie alebo ich založilo, má tam príbuzných a poskytuje tieto služby? Prečo taká horlivá agenda? Mohla by som ich menovať. Povedzme si pravdu, koľkí z vás, koľkí z vás majú? A bolo to aj v médiách. Tak si povedzme, prečo taká horlivá agenda a obhajovanie neziskových organizácií pred verejnými poskytovateľmi. Lebo máme tam svojich príbuzných, alebo, resp. sme v nich pracovali? Pretože, ak nazvete pani ministerku, že je to klientelizmus, že pracovala v Privilégiu, tak je to klientelizmus, lebo pani kolegyňa pracovala v Spišskej charite a obhajuje ju, ak má spory vo VÚC v Prešovskom kraji, ktoré, pán kolega, sedíte v Prešovskom samosprávnom kraji, neviete riešiť. Sú tam vážne problémy financovania, kde sú dlhodobo súdne spory. Tak si nalejme čistého vína a povedzme si, kto stojí na akej strane a kto skutočne a komu ide o verejný záujem. Pretože my nedávame alebo neuprednostňujeme nejaké súkromné organizácie, ale vypočuli sme a ja som osobne sedela so zástupcami ZMOS-u, VÚC-iek a obcí. A spolu s nimi vznikol, svetlo sveta dostal tento pozmeňovák. No a teraz prejdeme k zákonu ako-takému. Ešte jedna otázka. Pani kolegyňa Sabolová, koľko rokov ste v parlamente? 15, výborne. Koľko rokov ste povedali, že zákon nemohol uzrieť svetlo svetla. 19 rokov, je to z vašej rozpravy. Prečo? Lebo ste sa nevedeli dohodnúť s obcami, mestami. Nevedeli ste sa dohodnúť. Prečo teraz takúto agendu tu tak horlivo rozprávate a neboli ste schopní za celé volebné obdobie takýto zákon položiť na stôl? Prečo ste neboli schopní? Pretože neboli. Prečo? Lebo ste nemali peniaze, nevedeli ste sa dohodnúť, nevedeli ste čo s tým. Jednoducho ste nevedeli z tohto vyplávať von. My sme tú odvahu našli, urobili sme zákon o sociálnych službách, kde vidíte ani starostovia, ani obce, všetci sú spokojní a zrazu vy tak horlivo ste proti všetkému. Čo ste robili 8 rokov? Povedzte mi. Pani  Gibalová hovorí, že ona roky rokúce, pani Gibalová ako ona strašne kričí, čo všetko sa deje v týchto sociálnych službách a nikto tento zákon dodnes nepoložil na stôl. No veď predsa ho položila táto vláda a títo poslanci. Takže sa zamyslite nad svojím pôsobením a potom kritizujte. Ďalšiu vec by som chcela povedať, že určite si vážim služby, ktoré sa poskytujú starým ľuďom, vážim si sociálne služby, vážim si obce, mestá, ale aj neziskové organizácie, ktoré tieto služby poskytujú a často ich navštevujem a podľa mňa konkrétne veci, kde som za posledné dni bola, s kým som sa rozprávala a ktoré zariadenia som navštívila, aby to nebolo len mlátenie prázdnej slamy, lebo ak niečo predkladám, tak si to vždy overím a idem na tvár miesta. Na tejto pôde by som sa chcela poďakovať obciam a mestám, pretože ony sú nositeľmi, vážení páni a dámy, sociálnych služieb, ony financujú tieto služby z podielových daní a na ich bedrách je aj určitá zodpovednosť. A chcem jasne povedať ešte jednu vec, že mestá a obce tento zákon, aj ten pozmeňujúci návrh starostovia, primátori kvitujú. Tak isto mnohé zariadenia mi povedali, že sú spokojné s tým, že jednoducho prešlo na obce a mestá, aby posúdili klienta, pretože, ak žijete v obci, ten starosta, ktorý vie, v akom prostredí klient žije, vie, aké má ťažkosti, vie, aké má zdravotné postihnutia a je najbližší, aby týmto ľuďom poradil, aké služby potrebujú a aké potrebujú aj zariadenie. Ďalšiu vec chcem povedať. Čo si myslíte, že v tých obciach žijú roboty alebo v tých VÚC-kách, čo tam sú roboty, ktoré s ľuďmi nevedia komunikovať? Lebo tu strašíte celý národ, čo všetko strašné tie VÚC-ky s nimi budú robiť a čo všetko strašné budú tie obce s nimi robiť, že ich vopchajú do zariadení. Pani Sabolová to povedala vo svojej rozprave, že ich tlačíme k verejným poskytovateľom a oni chudáci musia dlho čakať. No veď my sme dali do zákona, že do 60 dní budú umiestnení, nie vy ste to dali do zákona, že každý klient bude musieť byť do 60 dní umiestnený. My sme to dali do zákona, nie vy. A myslím si, že sme to dali správne. A ak klient odmietne zariadenie, ak obec nemá, tak požiada neverejného poskytovateľa. Dostala som otázku, zaplatí všade a u neverejného poskytovateľa omnoho viac. A ak chcete konkrétne, tak vám poviem, že som bola teraz v Poprade, bola som v Trsticiach, bola som vo Svite a poviem, ktoré zariadenia som si prešla. Trstice to je dokonca okres Galanta, kde je starosta za maďarskú koalíciu a sám mi povedal, že žiaden problém s týmto zákonom aj s týmto pozmeňujúcim návrhom nemá. A má tam zariadenie pre 170 klientov a prevádzkuje ho už viac ako 10 rokov. Čiže my sme upravili ten zákon, že vlastne do 60 dní klient musí byť umiestnený, aby nezostal doma, aby nezostal na niečích bedrách. Povedzte mi, koľké zariadenia, a dokonca mi to povedala dáma z parlamentu, ktorá tu pracuje ako pracovníčka, keď sme odchádzali z výboru: Pani poslankyňa, viete, čo som prežila? Hľadala som súkromné zariadenia, kde pýtali strašné peniaze, lebo verejné boli naplnené. Musela som dať sponzorské od 40 do 100 000 – zákon to nepovoľuje –, aby si mohla neziskovka budovať alebo aby si mohla niečo opraviť. A nakoniec, keď som tie peniaze nemala, tak mi ten klient zostal doma. Pretože ležal a keďže ležal, nemal oňho nikto záujem, pretože dostáva rovnaké peniaze, ako keby bol mobilný klient. Aj toto je súčasť môjho pozmeňováku, dámy a páni, čo ste nepovedali. Je to stupeň odkázanosti a tabuľka, čo zase kvitujú všetci poskytovatelia sociálnych služieb, či sú verejní, alebo neverejní. Podľa stupňa odkázanosti obodujeme klienta a povieme, koľko má dostať príspevok, pretože každý si vybral klientov, ktorí boli mobilní, s ktorými nemal veľa obslužných činností a jednoducho, na ktorých bral peniaze. Dnes máte tabuľku, kde štvrtý stupeň – klient, ktorý je najviac odkázaný, za ním pôjde najviac finančných prostriedkov. Ďalej chcem povedať, že nikoho tento zákon nepoškodzuje a nediskriminuje, lebo, ako som povedala, dnes klienti čakajú 2 až 10 rokov a táto možnosť v zákone nebola, že musia byť do 60 dní, ako sme to my dali. Čiže VÚC-ky a mestá by ich mali umiestniť do 60 dní. Je to na ich bedrách. Na rozdiel od súkromných zariadení, ktoré budú vytvárať vlastne zisk, tak klienti, ak sú v zariadeniach miest a obcí a vyšších územných celkov, majú, každý klient má právo na ochranu zostatku príjmu, to je 1/3 životného minima. Takisto, samozrejme, VÚC-ka, mesto alebo obec môže dobrú zmluvu vyjednať a vyrokovať aj s neverejným poskytovateľom. Spýtala sa ma pani v Poprade, že má zariadenie pre mentálne postihnuté deti, sedel tam aj primátor zo Svitu, čo bude – lebo vy o tom tak strašne v médiách rozprávate, ja sa potom nečudujem, že skutočne ľudia majú strach, lebo nevedia, zle ich informujete a tie médiá sú vám naklonené, aby vám v tom pomáhali –, tak sa ma spýtala pani, čo ona bude robiť, ak ona má takého klienta a ak jej ho mesto nedá. Tak som sa jej spýtala, vážená pani riaditeľka, povedzte mi, koľko zariadení je vo vašom okolí. Povedala, že žiadne, moje je jediné. Tak som sa spýtala pána primátora, pán primátor, kde dáte takéhoto klienta? No do zariadenia tejto pani. Pretože mesto široko-ďaleko v okolí takéto zariadenie nemá. Čiže som jej povedala, samozrejme, ak nemá, musí mu poskytnúť službu do 60 dní. Je to jasne v zákone napísané. No a aby som sa vrátila ešte k tej decentralizácii sociálnej služby. Dámy a páni, veď vy ste urobili decentralizáciu sociálnych služieb. Vy ste toto posunuli z priamej kompetencie obciam a mestám. Vy ste urobili to, že všetko budú platiť z podielových daní, dali ste im kompetencie, ale nedali ste im peniaze. Preto ste nemohli tento zákon v živote predložiť a preto dnes o tom rozprávate. Vždy rozprávate, ako by to malo byť, len nič ste v tom neurobili. To je na tom smutné. No a teraz ešte prečítam jeden list a pokúsim sa v skratke –   tento list som dostala pred chvíľou, nečítala by som ho, ale pred chvíľou ste, pani kolegyňa Gibalová, povedali, čo všetko  Žilinský kraj robí, ako si vyžiadal veci a povedala to aj kolegyňa Sabolová v médiách – tak ja tu mám stanovisko Žilinského samosprávneho kraja k tomu, čo ste povedali. Stanovisko odboru sociálnych vecí Žilinského samosprávneho kraja k slovám poslankyne Národnej rady Ing. Márii Sabolovej a k slovám poslankyne Národnej rady pani Gibalovej. Žilinský samosprávny kraj si touto cestou dovoľuje poskytnúť písomné stanovisko k časti diskusie, ktorá bola dňa 22. 2009 vysielaná naživo v štúdiu STV2 v programe Večer na tému Bude silný sociálny  štát alebo Európa za účasti ministerky práce sociálnych vecí a rodiny Ing. Viery Tomanovej a poslankyne Národnej rady za KDH Ing. Márie Sabolovej. V tejto diskusnej relácii okrem iného odznelo z úst pani Sabolovej nasledovné, citujeme: „Vyšší územný celok“ – to odznelo aj od pani poslankyne Gibalovej, takže preto to tu čítam, „Vyšší územný celok Žilinského samosprávneho kraja požiadal poskytovateľov neštátnych, aby všetky zoznamy klientov, ktorí žiadajú službu u neho, boli odovzdané na vyšší územný celok a on zabezpečí a rozdelí a pridelí klientom úplne iné zariadenia, ako si títo klienti vybrali.“ Je to konkrétny príklad a myslím si, že aj počas rokovania parlamentu vám určite predložím aj konkrétny list z vyššieho územného celku. K vyjadreniu pani poslankyne Sabolovej predkladám nasledovné stanovisko oboru sociálnych vecí. Žilinský samosprávny kraj, odbor sociálnych vecí poslal v decembri 2008 po zverejnení nového zákona o sociálnych službách v Zbierke zákona usmernenie niektorým neverejným poskytovateľom sociálnych služieb v územnom obvode. List bol adresovaný len zariadeniam s celoročným pobytom pre seniorov,  v ktorom sa písalo: „V súvislosti s blížiacim sa nadobudnutím účinnosti nového zákona č. 448/2008 Z. z. o sociálnych službách a o zmene a doplnení zákona o živnostenskom podnikaní v znení neskorších predpisov touto cestou žiadame postúpenie všetkých žiadostí o poskytovanie sociálnych služieb spolu so súvisiacou spisovou dokumentáciou v zmysle § 106 ods. 1 vyššie uvedeného zákona na zaslanie menného zoznamu klientov, ktorým sú poskytované služby vo vašom zariadení k 31. decembru 2008, a to najneskôr do 19. decembra 2008. Zároveň vás touto cestou chceme informovať o povinnosti postúpiť všetky žiadosti, ktoré obdržíte po 31. decembri 2008, úradu  Žilinského samosprávneho kraja na odbor sociálnych vecí. Predmetným listom boli zo strany Žilinského samosprávneho kraja oslovení teda len tí neverejní poskytovatelia sociálnych služieb, ktorí poskytujú starostlivosť v zariadeniach domovov sociálnych služieb a zariadeniach chráneného bývania, resp. zariadeniach podporovaného bývania s trojročným pobytom. Týmto listom v zmysle § 106 ods. 1, podľa ktorého sa žiadosť občana, o ktorej sa pravdepodobne nerozhodlo do 31. decembra 2008, považuje za žiadosť o odkázanosti podľa zákona platného od 1. 1. 2009, ktorej vybavenie je v kompetencii vyšších územných celkov, mal v dobrom úmysle preveriť stav žiadostí občanov u neverejných poskytovateľov, čo sa nakoniec ukázalo ako veľmi prospešné, pretože drvivá väčšina z nich nemala kompletné dokumentácie. Žiadosti boli staré. Zistili sme aj to, že žiadosť sa viedla a občan bol už zosnulý. Tieto sme im po konzultácii s nami opätovne vrátili na skompletizovanie. Čiže sú organizácie, ktoré vedú zosnulých občanov. Útulky pre bezdomovcov, domovy pre osamelých rodičov a iné zariadenia na riešenie krízovej situácie v tejto veci oslovené neboli, pretože neposkytujú starostlivosť celoročne. Diskusná téma bola práve o bezdomovcoch. Ohľadne poskytnutia zoznamu občanov, ktorým sú poskytované služby k 31. decembru 2008, bol zo strany Žilinského samosprávneho kraja naplnený § 106 ods. 18, podľa ktorého sa neverejnému poskytovateľovi, ktorý poskytoval starostlivosť osôb do 31. decembra 2008 v zariadeniach sociálnych služieb s celoročným  pobytom na základe zmluvy o poskytovaní sociálnych služieb, poskytuje od 1. januára 2010 finančný príspevok na fyzickú osobu, ktorej sa sociálne služby v tomto zariadení... (Vystúpenie prerušené predsedom NR SR.)